Verhoor teen oudregter beginArgieffoto ter illustrasie. (Foto: Unsplash) Die verhoor van ŉ voormalige waarnemende regter wat daarvan beskuldig word dat hy ŉ ander regsgeleerde seksueel aangerand het, sal Donderdag in die Johannesburgse landdroshof begin. Adv. Mpho Rasivhetshele, wat ingestem het om haar identiteit aan die publiek bekend te maak, het twee jaar gelede ŉ saak teen die beskuldigde aanhangig gemaak nadat hy haar glo by ŉ sosiale byeenkoms seksueel aangerand het. Die Nasionale Vervolgingsgesag (NVG) het egter besluit om nie vervolging in te stel nie, en dit is toe dat sy AfriForum se privaatvervolgingseenheid vir bystand genader het. Rasivhetshele is ŉ voormalige getuienisleier van die Zondo-kommissie na staatskaping en ŉ gerespekteerde lid van die regsberoep. Nadat sy die eenheid genader het, is daar in Oktober verlede jaar vertoë aan adv. Andrew Chauke, die direkteur van openbare vervolging in Gauteng (DOV), gerig omdat geen strafregtelike stappe tot op daardie stadium teen die waarnemende regter ingestel was nie. Die DOV se kantoor het in Februarie in skrywe aan AfriForum se privaatvervolgingseenheid aangedui dat hulle, ná ontvangs van die vertoë, die beskuldigde sal vervolg. Die eenheid het voorheen sy kommer uitgespreek dat die aanvanklike versuim om teen die beskuldigde op te tree weens sy status in politieke kringe is. “Een van die eenheid se doelwitte is om te verseker dat almal gelyk is voor die reg, en dat gevalle van selektiewe vervolging iets van die verlede is,” sê Barry Bateman, die eenheid se kommunikasiebestuurder. “Die eenheid is hoopvol dat die NVG sal verseker dat Rasivhetshele al die ondersteuning kry wat sy nodig het, en dat ŉ sterk boodskap gestuur word aan voornemende oortreders van misdade teen vroue, ongeag wie hulle is of wat hul status in die samelewing is.”